Supliches
23a Domënia ia por l’ann Aaaa
Periun!
“Döt, do ći che dui de os prëia deboriada söla tera, 
ciafarái da mi Pere che é tl cil.” 
Confidan te chësta impormetüda dl Signur
respognunse al’invocaziun “Signur, amesa nos ite” - “I te periun ascútesse”. 
1. “Döt, ći ch’i liëis söla tera, chël sarà inće lié tl cil” dij Gejú.
I periun por la Dlijia te döt le monn, che l’ejëmpl di cristians nen dëides tröc 
da ciafé la fede te Chël Bel Dî. (chît)  Signur, amesa nos ite  -  i te periun ascútesse.
2. “Olache dui o trëi é abiná te mi inom, dailó sunsi iö amesa ëi ite” dij Gejú.
Dëidesse da s’orëi bun un al ater, che i amará, i püri y i tralasciá pois insciö sintí 
l’amur pratiché te to inom. (chît)  Signur, amesa nos ite  -  i te periun ascútesse.
3. “L’amur ne ti fej al proscim nia de mal” dij l’apostul San Paul. 
I periun che i popui vires tla pesc y ne s’incuntes nia cun les ermes 
mo cun diplomazia y dialogh.  (chît)  Signur, amesa nos ite  -  i te periun ascútesse.
4. “Sce conflic ne se lascia nia porté a bun fin, spo é la comunité cherdada” aconsiëia Gejú.
Dëidesse, sciöche comunité, da sté ite por le bëgn y da se mëte cuntra le mal che sozed 
danter nos y incër nos ia.  (chît)  Signur, amesa nos ite  -  i te periun ascútesse.
5. “Sce to fre fej picé, spo vá da d’ël” dij Gejú.
I periun por i jogn che vir tl prigo o che é tomá tl alcol o tla droga, ch’ai ciafes compagns che la mina buna impara y i dëida.  (chît)  Signur, amesa nos ite  -  i te periun ascútesse.
6. I periun por i mituns y les mitans, scolars y scolares, studënc y studëntes che pëia ia a scora: Signur, scinchi to Spirit Sant ch'ai ais la orenté y la forza da imparé y da studié y fá ch'ai röies ite te na buna compagnia.  (chît)  Signur, amesa nos ite  -  i te periun ascútesse.
7. Degügn n’é perfec. Te vigni vita restel ala fin val’de davert. 
I periun che Idî delibrëies nüsc morc da vigni colpa.  (chît)  
Signur, amesa nos ite  -  i te periun ascútesse.
Signur, nosc Dî,
i periun deboriada y i sun chiló abiná tl inom de to Fi,
ejaudëscesse tres ël, Gejú Crist, nosc Signur. Amen.
ACLAMAZIUNS - KYRIE
Signur Gejú Crist, tö nes as impormetü da ester danter nos sc'i s'abinun te to inom



Kyrie eleison / Signur, pieté!
Signur Gejú Crist, tö ti das atenziun y forza a nosc perié deboriada



Christe eleison / Crist, pieté!
Signur Gejú Crist, te chësta zelebraziun nes dijeste tüa parora y nes scinches



to corp y to sanch por spëisa



Kyrie eleison / Signur, pieté!
